Beyoncé

Lapsuus

Beyoncé on Matthew Knowlesin ja Tina Knowlesin esikoislapsi. Matthew on taustaltaan afroamerikkalainen ja Tina on Louisanan kreoli (afrikkalaista, ranskalaista ja alkuperäisamerikkalaista perimää). Beyoncé sai persoonallisen etunimensä vanhempiensa väännöksenä ranskankielisestä perheestä kotoisin olevan äitinsä sukunimestä. Solange Knowles on hänen pikkusiskonsa.
Kolmivuotiaana Beyoncé aloitti laulamisen kuorossa ja voitti lapsuudessaan useita lastenlaulukilpailuita. Hän perusti Girl’s Tyme -nimisen yhtyeen ystäviensä LaTavia Robersonin, Kelly Rowlandin ja LeToya Luckettin kanssa. He osallistuivat Star Search -kykyjenetsintäkilpailuun, jossa tulivat toiseksi hip hop -tyylisellä kappaleellaan. Heille toinen sija tuntui kuitenkin täydeltä häviöltä. Beyoncén isä kuitenkin auttoi tyttöjä toteuttamaan unelmat laulajanurista ja lopetti työnsä Xeroxilla ryhtyessään Girl’s Tymen manageriksi.

Sooloura

Vuonna 2003 Beyoncé julkaisi ensimmäisen sooloalbuminsa Dangerously in Love. Albumin ensimmäinen single, poikaystävä Jay-Z:n kanssa laulettu "Crazy In Love", nousi yhdeksi vuoden 2003 suurimmista hiteistä ja pysyi Billboard-listan ykkösenä peräti kahdeksan viikkoa. Myös albumin toinen single "Baby Boy" menestyi loistavasti listoilla. Kolmas single "Me, Myself and I" ja neljäs single "Naughty Girl" debytoivat kumpikin Billboard-listalla sijalla kolme. Albumia Dangerously In Love myytiin myös kiitettävästi, pelkästään Yhdysvalloissa yli neljä miljoonaa kappaletta ja yli kahdeksan miljoonaa kappaletta maailmanlaajuisesti. Tosin kappaleen Naughty Girl Musiikkivideo aiheutti kohua seksuaalisen sisältönsä vuoksi.
Vuoden 2006 alussa julkaistiin kappale "Check on It" The Pink Panther -elokuvan soundtrackillä. Kappaleella laulaa myös Slim Thug. Vuonna 2006 Beyoncé voitti Grammy-palkinnon yhdessä Luther Vandrossin kanssa duetosta "So Amazing".
Kesäkuussa 2006 vuoti internetiin Beyoncén uusi single "Deja Vu". Se julkaistiin singlenä virallisesti elokuussa. B'Day-albumi julkaistiin syksyllä 2006, ja siitä julkaistiin vielä singleinä kokeellinen ”Ring the Alarm” ja ”Irreplecable”, sekä Dreamgirls-elokuvan ”Listen”. Lisäksi levyltä on julkaistu duetto ”Beautiful Liar” Shakiran kanssa. 'BDayn muutkin kappaleet ovat olleet hyvässä soitossa radioasemilla.
Vuonna 2008 julkaistussa I Am... Sasha Fierce -albumissa Beyoncé tuo esille itselleen keksimänsä alter egon Sasha Fiercen, jonka kuvailee olevan sähäkämpi ja seksikkäämpi versio itsestään. Albumin kappale Single Ladies on Beyoncé tunnetuin ja kuunnelluin kappale, ja se on musiikkivideollaan jättänyt jälkensä musiikkivideoiden historiaan.
Vuoden 2010 Grammy-gaalassa Beyoncé teki ennätyksen voittamalla ensimmäisenä naispuolisena artistina kuusi palkintoa. Hänet palkittiin parhaasta laulusta, parhaasta naispuolisen popartistin lauluesityksestä, parhaasta naispuolisen R&B-artistin lauluesityksestä, parhaasta traditionaalisesta R&B-artistin lauluesityksestä, parhaasta R&B-laulusta sekä parhaasta ajankohtaisesta R&B-albumista. 
2012 Beyoncé julkaisi albuminsa ”4”, jonka kappaleista tunnetuin on Run The World (Girls), josta on tullut yksi suurimmista femistisistä naisia voimaannuttavista kappaleista.
2014 julkaistu self-titled-albumi ”Beyoncé” oli Beyoncé raskauden jälkeinen ”itsensä uudelleen löytäminen”, jossa hän on kuvaillut haluavansa näyttää, että nainen voi olla lasten saamisenkin jälkeen seksuaalinen ja elää itselleen.
Vuoden 2016 keväällä Beyoncé julkaisi uuden singlen nimeltään "Formation", jonka hän esitti vuoden 2016 Super Bowlissa. Pian singlen jälkeen Beyoncé julkaisi yllätysalbumin ilmoittamatta etukäteen. Albumin nimi on "Lemonade". Albumin mukana tulee tunnin pituinen lyhytelokuva, joka tekee kehutusta albumista myös visuaalisen albumin. Lemonade-albumi herätti paljon keskustelua, sillä Beyoncé käytännössä paljasti koko maailmalle albumillaan, että Jay-Z on pettänyt häntä. Albumillaan Beyoncé kuvailee erittäin henkilökohtaisesti tuntemuksiaan petetyksi tulemisesta, surusta, vihasta, hyväksynnästä ja lopulta anteeksiannosta. Albumilla oli myös kappaleita Black Lives Matter-liikkeen tueksi, kappaleilla Formation ja Freedom.

Ääni ja vaikutteet

Beyoncén ääniala käsittää neljä oktaavia. Hänen on kuvattu olevan vokaaliakrobaatti, joka kykenee laulamaan pitkiä, monimutkaisia melismoja ja juoksutuksia virheettömästi. Beyoncén yksi keskeisin esikuva on Michael Jackson, jonka konsertissa ollessaan noin viiden vuoden iässä hän ymmärsi haluavansa esiintyjäksi. Beyoncé pitää suurena esikuvanaan myös Mariah Careyä, jonka ääni teki häneen aikoinaan niin suuren vaikutuksen, että hän halusi ryhtyä laulajaksi ja harjoittelemaan äänenkäyttötekniikoita. Hän ihailee kovasti myös Diana Rossia, jota hän pitää monipuolisena viihdetaiteilijana, ja Whitney Houstonia tämän äänen ja laulutaidon vuoksi.

Näyttelijänura

Beyoncé teki elokuvadebyyttinsä televisioelokuvassa Carmen: A Hip Hopera vuonna 2001.
Beyoncé valittiin Nalan äänirooliin Disneyn uuteen versioon Leijonakuninkaasta, joka sai ensi-iltansa vuonna 2019.

Huomionosoitukset

Queenslandin Atherton Tablelandista Australiasta vuonna 1981 löytynyt paarmalaji Scaptia beyonceae on nimetty Beyoncé Knowlesin mukaan.

Yksityiselämä

Beyoncé on naimisissa hip hop -muusikko Jay-Z:n kanssa. Hän on tunnettu useista hyväntekeväisyystöistään, muun muassa hurrikaani Katrinan uhrien avustamiseksi ja tyttölapsien turvallisuuden ja koulutuksen rahoittamiseksi. Beyoncé on esiintynyt useissa mainoksissa, tunnetuimpana hän on ollut useissa Pepsin mainoksissa, muun muassa Britney Spearsin, Pinkin ja Shakiran kanssa sekä ollut House of Dereonin ja L’Orealin mallina. Hän on tehnyt valtavasti yhteistyötä muiden supertähtien kanssa. Beyonce on useasti maininnut idolikseen ja inspiraatiokseen Michael Jacksonin, jonka ura ja tyyli on vaikuttanut paljon muun muassa joidenkin Beyoncén esitysten koreografioihin.
Beyoncé synnytti esikoisensa 7. tammikuuta 2012. Tyttövauva sai nimekseen Blue Ivy Carter. Beyoncé julkisti raskautensa 2011 MTV Video Music Awardsissa esityksensä päätteeksi. Tämä tapahtuma nousi tuolloin maailman eniten twiitatuksi hetkeksi koskaan, yli 8800 twiittiä sekunnissa. Ennen Blue Ivyn syntymää Beyoncé kärsi keskenmenon, jonka kuvaili olevan elämänsä sydäntäsärkevin kokemus.
Beyoncé ilmoitti helmikuussa 2017 odottavansa kaksosia. Kaksoset, Sir ja Rumi, syntyivät 13. kesäkuuta.